Στο πλαίσιο της αναθεώρησης της κοινής αλιευτικής πολιτικής (ΚΑΠ) της ΕΕ, ο κανονισμός αναθεωρεί τους στόχους και τη ρύθμιση της κοινής οργάνωσης των αγορών προϊόντων αλιείας και υδατοκαλλιέργειας (ιχθυοκαλλιέργειας και οστρακοκαλλιέργειας). Το σύστημα καλύπτει 5 κύριους τομείς: επαγγελματικές οργανώσεις· προδιαγραφές εμπορίας· ενημέρωση των καταναλωτών· κανόνες ανταγωνισμού· γνώση της αγοράς (συλλογή και ανάλυση των σχετικών δεδομένων της αγοράς για να χρησιμοποιηθούν ως βάση για τη λήψη αποφάσεων). Επαγγελματικές οργανώσεις Ο κανονισμός ορίζει μια σειρά συγκεκριμένων στόχων για τις οργανώσεις παραγωγών, συμπεριλαμβανομένης της προαγωγής της βιώσιμης αλιείας και της μείωσης των απορρίψεων. Η αναθεώρηση εστιάζει επίσης στη συλλογική διαχείριση των δραστηριοτήτων μέσω των σχεδίων παραγωγής και εμπορίας. Οι κανόνες και η δομή των εν λόγω σχεδίων διατυπώνονται σε επακόλουθο εκτελεστικό κανονισμό, και η Ευρωπαϊκή Επιτροπή εκπόνησε συστάσεις για να διευκολύνει το ρόλο των αρμόδιων εθνικών αρχών σχετικά με το ζήτημα. Οι κανόνες για την αναγνώριση των οργανώσεων παραγωγών και των διεπαγγελματικών οργανώσεων διατυπώνονται στο κείμενο και σε έναν περαιτέρω εκτελεστικό κανονισμό. Προδιαγραφές εμπορίας Οι κοινές προδιαγραφές εμπορίας ορίζονται για τα προϊόντα αλιείας, ανεξάρτητα από το αν προέρχονται από την ΕΕ ή όχι. Εκείνα τα προϊόντα αλιείας που δεν συμμορφώνονται με τις εν λόγω προδιαγραφές μπορούν ακόμη να χρησιμοποιούνται για σκοπούς διαφορετικούς από την άμεση ανθρώπινη κατανάλωση (για παράδειγμα ως τροφές για οικόσιτα ζώα ή σε καλλυντικά). Ενημέρωση των καταναλωτών Η επισήμανση για τους καταναλωτές θα πρέπει να αναφέρει: την εμπορική ονομασία των ειδών (την ονομασία ή τις ονομασίες οι οποίες είναι αποδεκτές ή επιτρεπτές τοπικά ή περιφερειακά σε μια χώρα), καθώς και την επιστημονική τους ονομασία· τη μέθοδο παραγωγής· την περιοχή αλίευσης ή εκτροφής του προϊόντος και τον τύπο αλιευτικού εργαλείου που χρησιμοποιήθηκε· εάν το προϊόν έχει αποψυχθεί· την ημερομηνία λήξης, όπου απαιτείται. Κανόνες ανταγωνισμού Παρόλο που η κοινή οργάνωση των αγορών υπόκειται στους κανόνες ανταγωνισμού της ΕΕ, υπάρχουν ορισμένες εξαιρέσεις προκειμένου να διασφαλιστεί η ορθή λειτουργία της πολιτικής και η επίτευξη των στόχων της ΕΕ (π.χ. ρύθμιση του ύψους παραγωγής των μελών). Γνώση της αγοράς Η Επιτροπή πρόκειται να παρέχει γνώση της αγοράς σε επαγγελματικές οργανώσεις, ενδιαφερομένους και πολιτικούς ιθύνοντες μέσω της διάδοσης οικονομικών γνώσεων, ανάλυσης της αγοράς και παρακολούθησης τιμών. Πανδημία COVID-19 — τροποποίηση του κανονισμού Ο κανονισμός (ΕΕ) 2020/560 τροποποιεί τον κανονισμό (ΕΕ) αριθ. 1379/2013 με την εισαγωγή ειδικών μέτρων για τον μετριασμό των επιπτώσεων της πανδημίας COVID-19. Σημειώθηκε σημαντική πτώση της ζήτησης προϊόντων αλιείας και υδατοκαλλιέργειας λόγω της πανδημίας COVID-19, γεγονός που προκαλεί σημαντικές κοινωνικοοικονομικές επιπτώσεις στις κοινότητες εκείνες όπου η αλιεία και η υδατοκαλλιέργεια διαδραματίζουν σημαντικό ρόλο. Ο τροποποιημένος κανονισμός επιδιώκει να δημιουργήσει μια πιο ευέλικτη ανακατανομή των χρηματοδοτικών πόρων εντός των επιχειρησιακών προγραμμάτων σε κάθε χώρα της ΕΕ και να απλοποιήσει τη διαδικασία τροποποίησης των επιχειρησιακών προγραμμάτων κατά την εισαγωγή νέων μέτρων. Δεδομένου του σημαντικού ρόλου των οργανώσεων παραγωγών στη διαχείριση της κρίσης, το ανώτατο όριο για τη στήριξη των σχεδίων παραγωγής και εμπορίας αυξάνεται σημαντικά και οι χώρες της ΕΕ έχουν τη δυνατότητα να χορηγούν προκαταβολές έως και 100% της χρηματοδοτικής στήριξης. Επιπλέον, η δυνατότητα αξιοποίησης του μηχανισμού ενίσχυσης της αποθεµατοποίησης επεκτάθηκε στις οργανώσεις παραγωγών προϊόντων υδατοκαλλιέργειας.